stanford-oval/wikipedia huggingface dataset:
דרו מקינטייר

| --- | --- |

מקינטייר, מרץ 2024
 לידה:  6 ביוני 1985 (בן 39) אייר, סקוטלנד
 שם במה:  דרו גאלוויי דרו מקינטייר
 כינוי:  הלוחם הסקוטי
 משקל:  136 ק"ג
 גובה:  1.98 מטר
 מקום מגורים:  טמפה, פלורידה, ארצות הברית
 לאום:  סקוטי
 קריירה מקצוענית:  2001–הווה (כ־24 שנים)
 מאמנים:  ג'יימס טיגה ג'סטין ריצ'רדס מארק סלואן ספינר מקנזי
 ליגות:  WWE
 תרגילי סיום:  Claymore Future Shock DDT
 עמיתים:  דולף זיגלר (2018–2019) שיין מקמהן (2017–2019) אליס (2017-2019)
 מידע אישי
 בן או בת זוג:  Taryn Terrell (2010–2011) 
 
אנדרו מקלין גאלוויי הרביעי (באנגלית: Andrew McLean Galloway IV; נולד ב-6 ביוני 1985), הידוע יותר בשם הבמה שלו, דרו מקינטייר הוא מתאבק סקוטי, המופיע בארגון ההיאבקות WWE, בתוכנית הדגל Raw.
במהלך תקופת העבודה הראשונה שלו ב-WWE משנת 2007 עד לשנת 2014, מקינטייר היה פעם אחת האלוף הבין יבשתי ופעמיים אלוף הזוגות של ה-WWE/Raw. מחוץ ל-WWE, הוא התחרה תחת שמו האמיתי, דרו גאלוויי, במיוחד בארגון ההיאבקות Impact Wrestling, שם הוא היה פעם אחת אלוף העולם במשקל כבד ופעם אחת אלוף הגרנד של אימפקט. גאלוויי התאבק בהרחבה בזירות הארגונים העצמאיים. בארגון ההיאבקות ICW, הוא פעמיים אלוף העולם במשקל כבד, בארגון Evolve, הוא פעם אחת אלוף Evolve, פעם אחת אלוף "פתחו את שער החופש" ופעמיים אלוף הזוגות.
גאלוויי חזר ל-WWE באפריל 2017 והצטרף למחלקת הפיתוח של הארגון, NXT. הוא זכה באליפות ה-NXT באירוע NXT TakeOver: Brooklyn III, מה שהפך אותו גם למתאבק הראשון שזכה בתואר אליפות בהופעת ה-TakeOver הראשונה שלו וגם למתאבק ה-WWE שמחזיק בתואר NXT לאחר שהוא היה כבר ברוסטר הראשי של ה-WWE. בנוסף לכך, מקינטייר ניצח בקרב הרויאל ראמבל של שנת 2020.
ביוגרפיה

אנדרו מקלין גאלוויי הרביעי נולד באייר, סקוטלנד. הוא גדל בעיר פרסטוויק, שם למד באקדמיה. יש לו תואר ראשון בקרימינולוגיה מטעם האוניברסיטה הקלדונית של גלאזגו. בצעירותו, גאלוויי שקל להיות כדורגלן. הוא שיחק עבור ילדי פרסטוויק בעמדות ההגנה, לפני שהחל להתמקד בקריירת ההיאבקות שלו.
קריירת היאבקות מקצועית > אימונים ותחילת הקריירה (2001–2006)

לאחר שמשפחתו עברה מסקוטלנד לפורטסמות', אנגליה, גאלוויי החל בקריירת ההיאבקות המקצועית שלו בגיל 15 באקדמיה של הארגון Frontier Wrestling Alliance. במהלך שהותו באקדמיה של FWA, הוא התאמן תחת הדרכתם של מארק סלואן, ג'סטין ריצ'רדס וג'יימס טיגה, ואף ציין שארגון זה עזר באימונם ועיצובם של מתאבקים כמו דאג ויליאמס ופול בורצ'יל.
בשנת 2003, גאלוויי הופיע במופע הבכורה של ארגון ההיאבקות British Championship Wrestling‏ (BCW). בזמן שהיה בארגון זה, הוא חידד את יכולת ההיאבקות שלו, כשהתאמן תחת קולין מקאיי וספינר מקנזי, בנוסף לכך שהוא בנה דמות נרקיסיסטית ושחצנית בשם דרו גאלוויי. קרב הבכורה שלו התקיים בחודש פברואר, כשהוא נחל הפסד לסטו נאט. את הניצחון הראשון שלו השיג כשניצח ביחד עם וולפגנג את בלייד וסטו פנדוס. בחודש דצמבר, גאלוויי נוהל על ידי המנג'ר, צ'ארלס בודינגטון, שעזר לו בהצלחותיו במשך ארבע השנים הבאות עימו. ב-5 בדצמבר, בודינגטון הכריז שהאלוף במשקל כבד של BCW, ספינר מקנזי, פוטר והופשט מחגורת האליפות; הוא העניק באופן מיידי את האליפות לגאלוויי. סטיבי נייט יצא חוצץ נגדו ואיתגר את גאלוויי לקרב ביניהם, שבו נייט ניצח וזכה בחגורת האליפות. גאלוויי השיג ניצחון על אותו נייט בפברואר 2004, אך בקרב שאינו היה על התואר. מאוחר יותר באותה השנה, גאלוויי היה מעורב בסדרת קרבות נגד מתאבקים מוכרים. בחודש יוני, הוא נוצח על ידי ההונקי טונק מן, ובאותו החודש הוא הפסיד בקרב זוגות למרטי ג'נטי וההיילנדר. בנובמבר, הוא התמודד מול דילו בראון בקרב שהסתיים בספירת חוץ כפולה. לאחר מכן, הוא היה בסדרת פיודים קצרה, כשבמרץ 2005 הוא ניצח את ג'יי פיניקס. מנגד, הקרב החוזר ביניהם, שהשופט בו היה אגדת ההארדקור, מיק פולי - הסתיים ללא הכרעה. בשנת 2006, הוא ניצח בסדרת קרבות את יריבו המר, שיימוס אושואנסי.
חיים אישיים

גאלוויי התארס למתאבקת האמריקאית, טארן טרל, ביולי 2009. השניים נישאו בלאס וגאס במאי 2010. ב-24 במאי 2011, טרל הודיעה שהיא וגאלוויי התגרשו. בשנת 2016, גאלוויי נישא לקייטלין פרונהפל.
גאלוויי הוא אוהד של קבוצת הכדורגל הסקוטית, גלאזגו ריינג'רס.
אליפויות והישגים

הישגים בארגון ההיאבקות Danish Pro Wrestling – DPW
אליפות במשקל כבד של DPW (פעם אחת)
הישגים בארגון ההיאבקות Evolve
אליפות Evolve (פעם אחת)
אליפות הזוגות של Evolve (פעמיים)  - עם ג'וני גרגאנו (1) ודסטין (1)
אליפות פתחו את שער החופש (פעם אחת)
הישגים בארגון ההיאבקות Florida Championship Wrestling – FCW
אליפות במשקל כבד של FCW (פעם אחת)
אליפות הזוגות של FCW (פעמיים)  - עם סטו סנדרס
הישגים בארגון ההיאבקות Insane Championship Wrestling – ICW
אליפות העולם במשקל כבד של ICW (פעמיים)
חבר היכל התהילה (2018)
הישגים בארגון ההיאבקות Irish Whip Wrestling – IWW
האליפות הבינלאומית במשקל כבד של IWW (פעם אחת)
הישגים בארגון ההיאבקות Outback Championship Wrestling – OCW
אליפות העולם במשקל כבד של OCW (פעם אחת)
הישגים במגזין ההיאבקות Pro Wrestling Illustrated – PWI
PWI דירג אותו במקום ה-4 מתוך 500 המתאבקים הטובים ביותר לשנת 2020
הישגים בארגון ההיאבקות Scottish Wrestling Alliance
אליפות סקוטלנד במשקל כבד (פעם אחת)
הישגים במגזין הספורט Sports Illustrated
דורג במקום ה-3 מתוך 10 המתאבקים הטובים ביותר של השנה (2020)
הישגים בארגון ההיאבקות Total Nonstop Action – TNA
אליפות הגרנד של אימפקט (פעם אחת)
אליפות העולם במשקל כבד של TNA (פעם אחת)
הישגים בארגון ההיאבקות Union of European Wrestling Alliances
אליפות אירופה במשקל כבד (פעם אחת)
הישגים בארגון ההיאבקות What Culture Pro Wrestling/Defiant Wrestling
אליפות WCPW (פעם אחת)
הישגים בארגון ההיאבקות World Wrestling Entertainment – WWE
אליפות ה-WWE (פעמיים)
אליפות העולם במשקל כבד (פעם אחת)
אליפות ה-NXT (פעם אחת)
האליפות הבין-יבשתית (פעם אחת)
אליפות הזוגות של ה-WWE/Raw (פעמיים)  - עם קודי רודס (1) ודולף זיגלר (1)
רויאל ראמבל (2020)
מחזיק מזוודת "כסף בבנק" (2024)
פרס הסלאמי (3 פעמים)
סופרסטאר השנה (2020)
מתאבק השנה (2020)
הכוכב החברתי של השנה (2024)
מילואים (סדרת טלוויזיה)

| --- | --- |

 סוגה:  דרמה 
 יוצרים:  אורי ברבש, בני ברבש 
 כותבים:  תמר מרום 
 בימוי:  אורי ברבש 
 שחקנים:  יגאל נאור, אסנת וישינסקי, דרור קרן, מרינה שויף, אסנת וישינסקי, מאיה מרון
 ארץ מקור:  ישראל 
 שפות:  עברית 
 מספר עונות:  2 
 מספר פרקים:  19 
 הפקה
 מפיק:  חיים שריר (יצירה עברית בע"מ)
 חברת הפקה:  יצירה עברית
 עורכים:  יצחק צחייק 
 אורך פרק:  60 דקות
 שידור
 רשת שידור:  ערוץ 2 (רשת)
 תקופת שידור מקורית:  9 במרץ 2005 – 14 בינואר 2007
 קישורים חיצוניים
 דף התוכנית ב-IMDb
 
מילואים היא סדרת טלוויזיה ישראלית, שנוצרה על ידי אורי ובני ברבש, ושודרה בערוץ 2 מטעם הזכיינית רשת בשנים 2005–2007.
הסדרה היא מעין סדרת המשך ליצירתם הטלוויזיונית הקודמת של האחים ברבש "טירונות". היא עוקבת אחר חוויותיהם הצבאיות של אנשי המילואים, וכן מעניקה פן נוסף במבט על חייהם האזרחיים של דמויות אלו, קשייהם, אהבותיהם, חברויותיהם. במהלך הסדרה, המתרחשת בעת האינתיפאדה השנייה, מגויס בצו 8 גדוד סיור במילואים של חטיבת הצנחנים הסדירה, לטובת תעסוקה מבצעית באיו"ש. אנשי הגדוד, ובראשם המג"ד אביתר, נדרשים לעזוב את שגרת יומם ולהפוך מאזרחים לחיילים.
יוצרי הסדרה ניסו להעביר באמצעותה את המתרחש בלב-לִבה של החברה הישראלית בכלל, והמערכת הצבאית בפרט. הסדרה זכתה לשבחים ונחלה הצלחה.
ב-11 ביולי 2006 שודר הפרק הראשון של העונה השנייה, אך למחרת השידור פרצה מלחמת לבנון השנייה, ועקב רגישות נושא הצבא בעת מלחמה, נדחה שידור המשך העונה ל-12 בנובמבר 2006 והיא שודרה עד ה-14 בינואר 2007.
שיר הנושא של הסדרה נקרא "רוחות מלחמה" שכתב, הלחין וביצע רמי קלינשטיין. לשיר אף צולם קליפ בהשתתפות שחקני הסדרה.
שחקנים ודמויות

אביתר (יגאל נאור) - המג"ד של חטיבת הצנחנים.
מאיה (אסנת וישינסקי) - אשתו של אביתר.
דריה (מאיה מרון) - בתו של אביתר.
בנצי (בן ציון) אשכנזי (דרור קרן)
תמרה אשכנזי (מרינה שויף) - אשתו של בנצי.
אהוד אשכנזי (פאר אורון) - בנו של בנצי.
נחמן (יגאל עדיקא)
ג'רי (נתן רביץ)
פיני (פיני שטיגליץ)
נדב (יונתן פז בוגנים)
חזי (איתן גלס)
פיסטוק (אורי קלאוזנר)
דורון (שלומי קוריאט)
בנדה (אלון נוימן)
אורלי (רותם זיסמן)
הערות שוליים

↑  רותה קופפר, סדרת המשך ל"טירונות" בלוח השידורים של רשת, באתר הארץ, 23 בפברואר 2005
סלבה צ'פלין

| --- | --- |

סלבה צ'פלין
 לידה:  20 ביולי 1932 וישני וולוצ'יוק, מחוז טבר, ברית המועצות 
 פטירה:  28 באפריל 2013 (בגיל 80) 
 מקום קבורה:  בית העלמין ירקון 
 מדינה:  ברית המועצות, ישראל 
 מקום לימודים:  המכון לקולנוע על שם גרסימוב (1955) 
 בת זוג:  לינה צ'פלין
 פרופיל ב-IMDb
 
סטניסלב (סלָבָה) צ'פלין (20 ביולי 1932, וישני וולוצ'יוק, פרובינציית קָלינין, ברית המועצות – 28 באפריל 2013, תל אביב) היה במאי ישראלי.
ביוגרפיה

צ'פלין נולד וגדל ברוסיה הסובייטית, בעיר וישני וולוצ'יוק (אנ') שבפרובינציית קָלינין (כיום במחוז טבר) ברוסיה הסובייטית.
למד באוניברסיטה הרוסית הממלכתית לאומנות הקולנוע. ביים מספר סרטים באורך מלא ברוסיה, ובהפקות אלו העסיק כעוזרת במאי ראשונה את לינה, אשתו לעתיד. ב-1957 התחתן עם לינה, וב-1976, כשהיה בן 44, עלו בני הזוג לישראל.
ביים יותר מ-40 סרטים, עלילתיים ותיעודיים, קצרים וארוכים. בין סרטי התעודה השונים שביים לטלוויזיה הישראלית ניתן למנות: ב-1979 את הסרט "שעה אחת בחייו של פרופסור קריין", ב-1982 את הסרט "הקול האנושי", ב-1987 את הסרט "שניים בדרך" וב-1988 את הסרט "קרפיון חי" בהשתתפות מיקי קם, שכתבה עדה בן נחום.
במשך שנים לימד קולנוע לצד אשתו לינה בבית הספר לאמניות הבמה "בית צבי".
ב-1993 ביים לערוץ הראשון את הסרט "אהבות ביתניה" שכתב מוטי לרנר. ב-1998 ביימו הזוג את הסרט "אגף ההפלות" בהשתתפות עזרא כפרי ופירה קנטר. ב-1999 ביים את סרט הטלוויזיה "גנרל שוורצפוט צד נמרים ורודים במדבר סהרה" בהשתתפות יוסי עיני, גילי שושן ומוטי כץ. הסרט מספר את סיפורם של חייל אמריקאי וחייל עיראקי הנפגשים במדבר בתקופת מלחמת המפרץ, ומערכת היחסים המתפתחת ביניהם.
ב-2002 ביימו הזוג את הסרט "חצוצרה בואדי" על פי ספרו של סמי מיכאל. הסרט זכה במקום הראשון בפסטיבל הסרטים הבינלאומי חיפה, בפרס הראשון בפסטיבל סרטי אהבה ברוסיה ובמקום הראשון בפסטיבל הקולנוע היהודי בניו יורק.
ב-2003 ליוו הבמאים ברכה זיסמן כהן ודני ברנע את הזוג במהלך עבודתם ויצרו את הסרט התיעודי "הצ'פלינים" על חייהם של לינה וסלבה צ'פלין.
ב-2003 ביימו הזוג את סרט הטלוויזיה על פי התסריט של עדנה מזי"א ואלונה קמחי "היה או לא היה" המספר את סיפור אהבתם של שחקנית תיאטרון הבימה חנה רובינא והמשורר אלכסנדר פן. סרט זה זכה בפרס האקדמיה הישראלית לטלוויזיה לסרט הטלוויזיה הטוב ביותר. ב-2009 ביימו הזוג את סדרת הטלוויזיה "סוזנה הבוכייה" המבוססת על ספרה של אלונה קמחי.
ב-2010 ביימו הזוג את סרט הקולנוע "מוקי בוערה" שכתב משה זונדר. הסרט מספר את סיפורו של נער מתבגר, דור שלישי לשואה. ב-2011 ביימו את סרט הטלוויזיה "בדמי ימיה" לפי סיפורו של ש"י עגנון. הסרט מספר על נערה המתאהבת במרצה לספרות שהיה אהוב נעוריה של אמה.
סלבה הופיע במספר סרטים כשחקן: ב-1987 גילם רופא בסרטו של רנן שור "בלוז לחופש הגדול", ב-1988 גילם את ד"ר קליין בסרטו של יואל שרון "בצילו של הלם קרב", וב-2006 גילם מנקה בסרטו של יובל שפרמן "הדברים שמאחורי השמש".
נפטר ב-2013 בגיל 81. לזוג צ'פלין לא היו ילדים. על כך אמר סלבה בריאיון ל"מעריב": "אין פה אידאולוגיה ואין פה אילוצים, פשוט לא יצא לנו להביא ילדים, קורה".
New Rules

"New Rules" (בעברית: "חוקים חדשים") הוא סינגל שהוקלט על ידי הזמרת הבריטית דואה ליפה. את השיר הוציאה לאור ב-7 ביולי 2017 חברת התקליטים וורנר רקורדס. השיר נכלל כרצועה העשירית באלבום הבכורה של הזמרת, Dua Lipa. את המילים והלחן חיברו קרוליין איילין, אמילי ווארן ואיאן קירקפטריק, שגם הפיק את השיר. תחילה נכתב "New Rules" עבור להקת הבנות הבריטית ליטל מיקס. אולם לאחר שלא שבעו רצון ממילותיו והפקתו, הציע קירקפטריק אותו לליפה. "New Rules" הוא שיר דאנס-פופ קצבי. השיר, שכונה על ידי מספר מבקרי מוזיקה כ"המנון פרידה פמיניסטי", מציג את ליפה מצייתת למערכת חוקים חדשה, שנועדה להתגבר על בן זוגה לשעבר. בשנת 2018 הועמד לתואר "סינגל השנה" בטקס פרסי המוזיקה הבריטית. הוא נכלל במספר דירוגים למיטב השירים שיצאו בשנה זו, דוגמת מצעד סוף השנה של בילבורד הוט 100. עם צאתו ניצב בראש מצעד הסינגלים הבריטי, ובמרבית מצעדי המוזיקה ברחבי העולם. הוענקו לו תוארי פלטינה ב-12 מדינות שונות. "New Rules" הוא השיר הראשון של ליפה שנכנס למצעד הבילבורד הוט 100, כאשר בשיאו, הגיע למקום השישי.
הווידאו קליפ של השיר צולם במלון "קונפידנטה" במיאמי, ארצות הברית, בבימויו של הנרי שולפילד. בקליפ, שוהה ליפה בחדר עם חברותיה, שמונעות ממנה לתקשר עם פרודה. הוא זכה לשבחים מפי מבקרי המוזיקה העכשווית, שציינו לטובה את המוטיביים הפמיניסטיים בו. ב-2018 הועמד בקטגוריית "הקליפ הבריטי הטוב ביותר" בטקס פרסי המוזיקה הבריטית, ול"כוריאוגרפיה הטובה ביותר" בפרסי הווידאו קליפים של MTV לשנת 2018 .בין השנים 2017–2018 ביצעה ליפה את השיר במגוון טקסים ותוכניות טלוויזיה דוגמת "סאטרדיי נייט לייב" וטקס פרסי המוזיקה של הבילבורד.
רקע

על אף שלא כתבתי את "New Rules", החלטתי להכניס אותו לאלבום, כיוון שהרגשתי שהוא נכתב עבורי. השיר והסממנים הפמיניסטים בו קרובים לליבי. התחברתי אל כותביו ותוכנו.
תחילה, "New Rules" נכתב והופק עבור להקת הבנות הבריטית "ליטל מיקס". על אף שעבר תכנות מיוחד שיתאים לקולן של חברות הלהקה, ההצעה נדחתה בידיהן בנימוק ששני הצדדים קיבלו שהוא "אינו מספיק מיינסטרים". השיר הוצע למספר אמנים נוספים, עד שלבסוף ליפה נבחרה לבצעו. בינואר 2017, הודיע ליפה על דחיית מועד הפרסום של אלבום בכורתה, על מנת להקליט שירים נוספים. באותו החודש, נסעה ללוס אנג'לס, ארצות הברית והקליטה את השיר באולפנו של קירקפטריק. מבקרי המוזיקה העכשווית ציינו כי זהו השיר היחידי באלבום שלא נכתב על ידי ליפה.
הפקה

"New Rules" הוא שיר דאנס-פופ המשלב גם מוזיקת האוס והיפ הופ. השיר נכתב בצורה חוזרת של פסוקית ורפרן, בסולם לה# ובקצב מהיר של 116 פעימות לדקה. רצף האקורדים בשיר אינו משתנה, לה#–סול–פה–סול, בעוד שקולה של ליפה נע בין התו לה באוקטבה השלישית לבין מי באוקטבה החמישית. פסוקיות השיר מאופיינות בצלילי בס עולים, ובפזמון מצטרפים אל הבס צלילי תופים וסינתיסייזר. בתהליך עיבודו, השיר הואץ והואט בחלקים מסוימים על מנת להפכו לעדכני.
הוצאה לאור

"New Rules" יצא לאור ב-2 ביוני 2017 כרצועה העשירית באלבום הבכורה של ליפה. במהדורתו האוסטרית, הגרמנית והשווייצרית מופיע כרצועה ה-13. השיר יצא להורדה דיגיטלית ב-7 ביולי אותה השנה, בהוצאת חברת התקליטים וורנר רקורדס, כסינגל השביעי מ-Dua Lipa. ב-25 באוגוסט אותה השנה יצא הרמיקס הרשמי ל-"New Rules", מאת אליסון וונדרלנד, וב-20 באוקטובר פורסמה גרסתו האקוסטית. ב-17 בנובמבר יצא השיר לאור בפורמט סינגל בגרמניה, כשגרסתו האקוסטית פורסמה כבי-סייד. רמיקס נוסף מאת Initial Talk נכלל במהדורתו היפנית של ההקלטה החוזרת של Dua Lipa בשנת 2018, Dua Lipa: Complete Edition.
גרסתו האקוסטית בהופעה חיה של השיר נכללה כרצועה האחרונה בהמיני-אלבום Live Acoustic, שיצא לאור ב-8 בדצמבר אותה השנה. ב-21 בפברואר 2018 יצאה גרסת ההופעה של ליפה בטקס פרסי המוזיקה הבריטית לשנת 2018.
רשימת השמעה

הורדה דיגיטלית והזרמת מוזיקה
"New Rules"‏ – 3:29
הורדה דיגיטלית והזרמת מוזיקה – רמיקס של אליסון וונדרלנד
"New Rules"‏ (גרסת הרמיקס של אליסון וונדרלנד)‏ – 4:23
הורדה דיגיטלית והזרמת מוזיקה – גרסה אקוסטית
"New Rules"‏ (גרסה אקוסטית)‏ – 3:33
מיני-אלבום – רמיקסים
"New Rules"‏ (גרסת הרמיקס של קרים)‏ – 4:40
"New Rules"‏ (גרסת הרמיקס של פרדו)‏ – 3:33
"New Rules"‏ (גרסת הרמיקס של אס.ג'י לואיס)‏ – 4:13
"New Rules"‏ (גרסת הרמיקס מועדונים של מרקוס קיי)‏ – 4:44
"New Rules"‏ (גרסת הרמיקס של אליסון וונדרלנד)‏ – 4:23
סינגל (תקליטור)
"New Rules"‏ – 3:29
"New Rules"‏ (גרסה אקוסטית)‏ – 3:33
הורדה דיגיטלית והזרמת מוזיקה – רמיקס של איניטיאל טוק
"New Rules"‏ (גרסת הרמיקס של איניטיאל טוק)‏ – 3:44
גרסת הלייב בטקס פרסי המוזיקה הבריטית לשנת 2018
"New Rules"‏ (גרסת הלייב בטקס פרסי המוזיקה הבריטית לשנת 2018)‏ – 3:37
גרסת הלייב
"New Rules"‏ (גרסת הלייב)‏ – 3:44
קרדיטים

הקרדיטים שלהלן לקוחים מהערות האלבום Dua Lipa.
דואה ליפה – שירה
איאן קירקפטריק – הפקה, הנדסה קולית ותכנות
ג'וש גאדווין – מיקסינג
כריס גרינגר – מאסטרינג
נתוני מכירות

| מקום | תארים | מכירות |
| --- | --- | --- |
| אוסטרליה (ARIA) | פלטינה ×6 | 420,000 |
| אוסטריה (IFPI Austria) | זהב | 15,000 |
| בלגיה (BEA) | פלטינה ×2 | 60,000 |
| קנדה (Music Canada) | פלטינה ×8 | 640,000 |
| דנמרק (IFPI Denmark) | פלטינה ×2 | 180,000 |
| צרפת (SNEP) | יהלום | 333,333 |
| גרמניה (BVMI) | פלטינה | 400,000 |
| איטליה (FIMI) | פלטינה ×3 | 150,000 |
| ניו זילנד (RMNZ) | פלטינה ×2 | 60,000 |
| נורווגיה (IFPI Norway) | פלטינה ×3 | 180,000 |
| פורטוגל (AFP) | פלטינה ×2 | 20,000 |
| ספרד (PROMUSICAE) | פלטינה ×2 | 80,000 |
| שוודיה (GLF) | פלטינה ×4 | 32,000,000 |
| בריטניה (BPI) | פלטינה ×4 | 2,400,000 |
| ארצות הברית (RIAA) | פלטינה ×5 | 5,000,000 |
הערות שוליים

1 2  Dua Lipa Is Changing the Rules of Pop Music, ווג
↑  Little Mix cantando "New Rules"? Música de Dua Lipa tinha sido escrita para girlband!, קרוליין ריגיטי, 22 בדצמבר 2017
1 2  Ian Kirkpatrick on helping create Dua Lipa’s “New Rules” and other weirdo mega-hits
↑  DUA LIPA HAS DELAYED HER DEBUT ALBUM
↑  Dua Lipa: Dua Lipa review – a pop debut high on summery nonchalance, חנה ג'יי דייוויס, 1 ביוני 2017
↑  Watch Dua Lipa Walk on Water, Strut Around Hotel in ‘New Rules’ Video, מגזין "רולינג סטון", 7 ביולי 2017
↑  New Rules
↑  Espinoza, Joshua (1 June 2017). "Dua Lipa's Self-Titled Debut Album Has Arrived"
↑  Singles
↑  Dua Lipa New Rules (Single)
↑  GOUD EN PLATINA - SINGLES 2018
↑  Canadian single certifications – Dua Lipa – New Rules
↑  DUA LIPA "NEW RULES"
↑  NEW RULES
↑  Gold-/Platin-Datenbank (Dua Lipa; 'New Rules')
↑  Italian single certifications – Dua Lipa – New Rules
↑  OFFICIAL TOP 40 SINGLES
↑  Troféoversikt
↑  PORTUGUESE CHARTS - SINGLES TOP 20 - 18/2018
↑  Song New Rules
↑  Veckolista Singlar, vecka 13, 2018
↑  Dua Lipa
↑  DUA LIPA NEW RULES
| דואה ליפה |
| --- | --- | --- |
| דיסקוגרפיה • פרסים ומועמדויות | דיסקוגרפיה • פרסים ומועמדויות |  |
| אלבומי אולפן | Dua Lipa • Future Nostalgia • Radical Optimism |  |
| מיני-אלבומים | Spotify Sessions • Live Acoustic • Deezer Sessions • The Only |  |
| מהדורות מחודשות | Dua Lipa: Complete Edition • Future Nostalgia: The Moonlight Edition |  |
| אלבומי רמיקס | Club Future Nostalgia |  |
| סינגלים | "New Love" • "Be the One" • "Last Dance" • "Hotter than Hell" • "Blow Your Mind (Mwah)" • "Scared to Be Lonely" • "Lost in Your Light" • "New Rules" • "Homesick" • "IDGAF" • "One Kiss" • "Electricity" • "Swan Song" • "Don't Start Now" • "Physical" • "Break My Heart" • "Hallucinate" • "Levitating" • "Fever" • "Real Groove (Studio 2054 Remix)" • "We're Good" • "Love Again" • "Cold Heart (Pnau remix)" • "Potion" • "Dance the Night" • "Houdini" • "Training Season" • "Illusion" |  |
| השתתפות בסינגלים | "No Lie" • "Bridge over Troubled Water" • "If Only" • "Times Like These" • "Prisoner" • "Demeanor" • "Sweetest Pie" |  |
| סינגלים שיווקיים | "Room for 2" • "Thinking 'Bout You" • "My Love" • "Want To" • "Future Nostalgia" • "Sugar (Remix)" • "Can They Hear Us" |  |
| שירים אחרים | "Kiss and Make Up" • "Boys Will Be Boys" |  |
| סיבובי הופעות | 2016 UK Tour • Hotter Than Hell Tour • US and Europe Tour • The Self-Titled Tour • Future Nostalgia Tour • Studio 2054 |  |
| --- | --- |
בקרת זהויות :  MusicBrainz release group: 91f56e75-a867-4e85-acbe-1120e3ccbb3f  MusicBrainz work: ebb511e1-4e67-4145-aaa1-c36904518981 
ליפה מבצעת את השיר בשנת 2017
בארי גולדווטר

בארי מוריס גולדווטר (באנגלית: Barry Morris Goldwater;‏ 2 בינואר 1909 – 29 במאי 1998) היה פוליטיקאי, איש עסקים וסופר אמריקאי ממוצא יהודי. כיהן כסנאטור מטעם מדינת אריזונה במשך חמש כהונות (1953-65, 1969-87) ומועמדה של המפלגה הרפובליקנית לנשיאות ב-1964 בהן הפסיד למועמד המפלגה הדמוקרטית, לינדון ג'ונסון. נושא דגל השמרנות הפוליטית באמריקה שעל אף הפסדו בבחירות, היה בין מחולליה של התחייה השמרנית שהשיג "הימין החדש" בארצות הברית, בשנות השמונים והתשעים של המאה העשרים. בנוסף השפיע על התנועה הליברטריאנית. הגיע לדרגת מייג'ור ג'נרל בכוחות המילואים של חיל האוויר של ארצות הברית.
גולדווטר התנגד לניו דיל והשתמש ב"קואליציה השמרנית" כדי לחסום חוקי ניו דיל. הוא נבחר למועמד המפלגה הרפובליקנית לנשיאות ארצות הברית בבחירות ב-1964. אף על פי שגדל כאפיסקופלי, היה המועמד הנשיאותי הראשון מטעם המפלגות הגדולות שהיה ממוצא יהודי (אביו היה יהודי). המצע השמרני של גולדווטר לא זכה לתמיכת ציבור הבוחרים והוא הפסיד בבחירות לנשיא ג'ונסון בהפרש גדול, כשמועמדים רפובליקנים שמרנים אחרים מפסידים גם הם. ההפסד הוביל לפגיעה באגף השמרני של המפלגה.
גולדווטר חזר לסנאט ב-1969 והתמקד במדיניות ביטחונית, כשהוא מביא את ניסיונו כקצין טיס לתפקיד. ב-1974, כוותיק המפלגה, שכנע בהצלחה את הנשיא ריצ'רד ניקסון להתפטר לאחר שנראה היה שיודח בשל פרשת ווטרגייט. בשנות השמונים, עם עליית הימין הנוצרי במפלגה הרפובליקנית, הפך גולדווטר למתנגד לממסד הדתי בנושאים כגון הפלה מלאכותית, זכויות הומוסקסואלים ותפקיד הדת בחיים הציבוריים. לאחר שנבחר שוב לסנאט ברוב זעום ב-1980, בחר לא לרוץ לתקופת כהונה חמישית ב-1986, והוחלף בידי ג'ון מקיין. הישג גדול במהלך הקריירה שלו היה חוק גולדווטר-ניקולס, שהגדיר מחדש את שרשרת הפיקוד שבין מזכיר ההגנה לזרועות הצבא השונות.
חייו

גולדווטר היה בן העיר פיניקס שבטריטוריית אריזונה, לימים מדינת אריזונה. הוא היה בנם של בארון גולדווטר והאטי ג'וזפין ("ג'וג'ו") ויליאמס. אביו היה יהודי ממשפחה שהגיעה במקור מפוזן שבפרוסיה, והתעשרה בארצות הברית. בבעלותה הייתה חנות כלבו גדולה בפיניקס. סבו של גולדווטר מצד אביו, מיכאל גולדוואסר, יהודי פולני, שנולד ב-1821 בפולין, היגר ללונדון לאחר מהפכות 1848. לאחר הגירתו ללונדון, שינה את שמו לגולדווטר. מיכאל נישא לשרה נתן, בת למשפחה יהודית-בריטית, בבית הכנסת הגדול של לונדון.
אמו, שהייתה אפיסקופלית, באה ממשפחה מניו אינגלנד. הוריו נישאו בחתונה אפיסקופלית בפיניקס. גולדווטר היה אפיסקופלי כל חייו, אף על פי שלעיתים התייחס לעצמו כאל "יהודי". דודו של גולדווטר היה סאם גולדווטר, שהתמודד בשנת 1890 על ראשות עירית דטרויט. הוא לא נכח בכנסייה לעיתים קרובות, בטענה שאדם דתי הוא אדם שמתנהג בצורה דתית ומוסרית, ולא אדם שהולך לכנסייה.
העסק המשפחתי הכניס למשפחה הכנסה נאה. גולדווטר סיים את לימודיו באקדמיה הצבאית של סטאונטון, בית ספר פרטי לאליטה בווירג'יניה, ולמד באוניברסיטת אריזונה במשך שנה. גולדווטר לא היה קרוב לאביו, אולם לאחר מות אביו ב-1930, החל לנהל את העסק. הוא התפקד למפלגה הרפובליקנית (במדינה דמוקרטית במיוחד), קידם שיטות עסקיות חדשניות, והתנגד לניו דיל שתמך באיגודים המקצועיים. גולדווטר פגש את הנשיא לשעבר, הרברט הובר, והעריץ את מדיניותו השמרנית.
חייו > משפחתו

ב-1934 נישא למרגרט "פגי" ג'ונסון, בתו העשירה של תעשיין מאינדיאנה. נולדו להם ארבעה ילדים: ג'ואן (נולדה ב-1 בינואר 1936), בארי (נולד ב-15 ביולי 1938), מייקל (נולד ב-15 במרץ 1940) ופגי (נולדה ב-27 ביולי 1944). גולדווטר התאלמן ב-1985, וב-1992 נישא לסוזן ושלר, שהייתה צעירה ממנו בשלושים ושתיים שנים.
בנו של גולדווטר, בארי, שירת כחבר בית הנבחרים של ארצות הברית מטעם מדינת קליפורניה בין 1969 ל-1983.
חייו > קריירה צבאית

כשארצות הברית נכנסה אל מלחמת העולם השנייה, קיבל גולדווטר פיקוד על יחידת מילואים בחיל האוויר של ארצות הברית. הוא הטיס אספקה לאזורי הקרבות. רוב הזמן טס בין ארצות הברית והודו. בנוסף העביר אספקה במטוסו אל הרפובליקה הסינית.
לאחר מלחמת העולם השנייה, תמך בהקמת אקדמיית חיל האוויר של ארצות הברית, וכיהן בחבר הנאמנים שלה. מרכז המבקרים באקדמיה נקרא על שמו. כקולונל הקים את משמר האוויר הלאומי של אריזונה, בו ביטל את ההפרדה הגזעית שנתיים לפני שאר הצבא. גולדווטר תמך בביטול ההפרדה הגזעית בפנטגון ובצבא.
לאחר המלחמה נשאר במשמר הלאומי של אריזונה, ופרש כטייס קרב בדרגת מייג'ור גנרל. באותה התקופה הטיס 165 סוגי מטוסים שונים.
חייו > תחומי עניין

גולדווטר רץ למרחקים ארוכים בבית הספר. הוריו עודדו אותו להתחרות בספורט.
ב-1940, הפך לאחד מהראשונים ששטו בנהר קולורדו דרך הגרנד קניון.
ב-1970, פורסם יומנו של גולדווטר מהמסע בגרנד קניון, כולל תמונות.
ב-1963 הצטרף לאיגוד בני המהפכה האמריקנית. בנוסף היה חבר לכל חייו באיגוד יוצאי המלחמות העולמיות ובלגיון האמריקני. הוא היה חבר בתנועת הבונים החופשיים.
קריירה פוליטית

גולדווטר הפך לרפובליקני שמרן במדינה דמוקרטית, ולחבר קרוב של הרברט הובר. הוא התנגד לניו דיל, ובעיקר לקשריו לאיגודי העובדים שהחשיב למושחתים. כטייס וצלם, הוא טס ברחבי אריזונה והתעניין בהיסטוריה האנושית והטבעית של המדינה.
גולדווטר נכנס לפוליטיקה המקומית ב-1949, כשנבחר למועצת העיר פיניקס כחלק מקואליציה בלתי מפלגתית של מועמדים שהתחייבו לטפל בזנות ובהימורים. בעשרים השנים הבאות, שלט הצוות בפוליטיקה של אריזונה. גולדווטר בנה מחדש את המפלגה הרפובליקנית במדינה והצליח להביא להיבחרו של מושל רפובליקני ב-1950.
קריירה פוליטית > סנאטור

ב-1952 נבחר לראשונה מבין חמש כהונותיו בסנאט, לאחר שגבר במפתיע על מנהיג הרוב הדמוקרטי ארנסט מקפרלנד. הוא ניצח בעיקר בזכות העובדה שזכה במחוזו שלו בהפרש של 12,600 קולות, פי שניים מההפרש בין המועמדים ברחבי המדינה, 6,725. גולדווטר היה הרפובליקני השני שייצג את אריזונה בסנאט בארבעים שנותיה מאז הצטרפה לאיחוד. גם ב-1958 ניצח את מקפרלנד, ובכך היה לסנאטור הרפובליקני הראשון שנבחר לתקופת כהונה שנייה מטעם אריזונה. ניצחונו של גולדווטר היה חשוב שכן הגיע בשנה בה השיגו הדמוקרטים שלושה עשר מושבים בסנאט. הוא ויתר על ניסיון להיבחר מחדש ב-1964 כיוון שנבחר להיות המועמד הנשיאותי.
במהלך הקריירה שלו בסנאט, נחשב גולדווטר לבכיר המפלגה ולאחד מנציגי השמרנות המכובדים ביותר.